title: 2007/585/CE: Decizia Consiliului din 10 iulie 2007 privind semnarea și aplicarea cu titlu provizoriu a Acordului de cooperare științifică și tehnică între Comunitatea Europeană și Statul Israel

text:
               25.8.2007

               RO

               Jurnalul Oficial al Uniunii Europene

               L 220/3

         DECIZIA CONSILIULUI
   din 10 iulie 2007
   privind semnarea și aplicarea cu titlu provizoriu a Acordului de cooperare științifică și tehnică între Comunitatea Europeană și Statul Israel
   (2007/585/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 170 coroborat cu articolul 300 alineatul (2) primul paragraf prima teză,
   având în vedere propunerea Comisiei,
   întrucât:

               (1)

               Comisia a negociat, în numele Comunității, un acord de cooperare științifică și tehnică cu statul Israel care prevede, totodată, aplicarea cu titlu provizoriu a acordului reînnoit începând de la 1 ianuarie 2007. Aplicarea cu titlu provizoriu a acordului permite organismelor israeliene să participe la primele cereri de oferte deschise în cadrul celui de-al șaptelea program-cadru.

               (2)

               Negocierile au condus la proiectul de acord parafat la 15 februarie 2007 de către reprezentanții autorizați ai celor două părți.

               (3)

               Acordul ar trebui semnat și aplicat cu titlu provizoriu până la finalizarea procedurilor pentru încheierea sa formală,

         DECIDE:
   Articolul 1
   Semnarea Acordului de cooperare științifică și tehnică între Comunitatea Europeană și statul Israel și declarația comună atașată la acord se aprobă în numele Comunității, sub rezerva încheierii acordului menționat.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul în numele Comunității, sub rezerva încheierii sale.
   Articolul 3
   Acordul de cooperare științifică și tehnică dintre Comunitatea Europeană și Statul Israel se aplică cu titlu provizoriu.
   Articolul 4
   (1)   Comisia adoptă poziția pe care o ia Comunitatea în cadrul comitetului de cercetare CE-Israel, instituit în temeiul articolului 4 din acord, cu privire la deciziile luate în conformitate cu anexa I.I.1 la acord în ceea ce privește aplicabilitatea în Israel a normelor privind constituirea de structuri juridice create în temeiul articolelor 169 și 171 din Tratatul CE.
   (2)   Comisia adoptă poziția pe care o ia Comunitatea în cadrul comitetului de cercetare CE-Israel, instituit în temeiul articolului 4 din acord, cu privire la deciziile luate în conformitate cu articolul 4 alineatul (2) din acord prin care se determină regiunile din Israel care pot fi regiuni eligibile pentru a beneficia de acțiuni de cercetare prevăzute în cadrul programului de lucru „Potențialul de cercetare” din cadrul programul specific „Capacități”.
   Articolul 5
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 10 iulie 2007.

            Pentru Consiliu

            Președintele

         F. TEIXEIRA DOS SANTOS

    ---documentbreak---

               25.8.2007

               RO

               Jurnalul Oficial al Uniunii Europene

               L 220/5

         ACORD
   de cooperare științifică și tehnică între Comunitatea Europeană și Statul Israel
   COMUNITATEA EUROPEANĂ, denumită în continuare „Comunitatea”,
   pe de o parte,
   și
   STATUL ISRAEL, denumit în continuare „Israel”,
   pe de altă parte,
   denumite în continuare „părțile”,
   AVÂND ÎN VEDERE importanța cooperării științifice și tehnologice actuale între Israel și Comunitate și interesul comun de consolidare a cooperării în contextul creării Spațiului European de Cercetare,
   ÎNTRUCÂT Israelul și Comunitatea pun în aplicare în prezent programe de cercetare în domenii de interes comun,
   ÎNTRUCÂT Israelul și Comunitatea sunt interesate să coopereze cu privire la aceste programe în beneficiul lor reciproc,
   AVÂND ÎN VEDERE interesul ambelor părți de a încuraja accesul reciproc al organismelor lor de cercetare la activități de cercetare și dezvoltare în Israel, pe de o parte, și la programele-cadru de cercetare și dezvoltare tehnologică ale Comunității, pe de altă parte,
   AVÂND ÎN VEDERE Acordul euro-mediteraneean de instituire a unei asocieri între Comunitățile Europene și statele membre, pe de o parte, și Statul Israel, pe de altă parte, care a intrat în vigoare la 1 iunie 2000, în temeiul căruia părțile se angajează să intensifice cooperarea științifică și tehnologică și convin să prevadă modalitățile de punere în aplicare a acestui obiectiv prin acorduri separate încheiate în acest scop,
   ÎNTRUCÂT Comunitatea și Israelul au încheiat un acord de cooperare științifică și tehnică pe durata celui de-al șaselea program-cadru, acord care prevede posibilitatea reînnoirii sale în condiții stabilite de comun acord,
   ÎNTRUCÂT prin Decizia nr. 1982/2006/CE (1) Parlamentul European și Consiliul Uniunii Europene au adoptat al șaptelea program-cadru al Comunității Europene pentru cercetare, dezvoltare și demonstrații (2007-2013) (denumit în continuare „al șaptelea program-cadru al CE”),
   ÎNTRUCÂT, fără a aduce atingere prevederilor corespunzătoare din Tratatul de instituire a Comunității Europene, prezentul acord, precum și orice activități desfășurate în temeiul acordului nu afectează în nici un fel competența statelor membre de a desfășura activități bilaterale cu Israelul în domeniile științei, tehnologiei, cercetării și dezvoltării și de a încheia, după caz, acorduri în acest sens,
   CONVIN DUPĂ CUM URMEAZĂ:
   Articolul 1
   Domeniu de aplicare
   (1)   Israelul este asociat, în conformitate cu condițiile stabilite sau menționate în prezentul acord și anexele la acesta, la al șaptelea program-cadru al CE pentru cercetare, dezvoltare tehnologică și demonstrații (2007-2013) (denumit în continuare „al șaptelea program-cadru al CE”), astfel cum a fost instituit prin Decizia nr. 1982/2006/CE, prin Regulamentul (CE) nr. 2321/2002 modificat de Regulamentul (CE) nr. 1906/2006 (2) al Parlamentului European și al Consiliului din 18 decembrie 2006 de stabilire a normelor de participare a întreprinderilor, a centrelor de cercetare și a universităților la acțiuni din cel de-al șaptelea program-cadru și de difuzare a rezultatelor activităților de cercetare (2007-2013) și prin Deciziile 2006/971/CE, 2006/972/CE, 2006/973/CE, 2006/974/CE și 2006/975/CE ale Consiliului.
   (2)   În plus față de asocierea menționată la alineatul (1), cooperarea poate include:

               —

               discuții periodice privind orientările și prioritățile pentru politicile de cercetare în Israel și în Comunitate;

               —

               discuții privind perspectivele și dezvoltarea cooperării;

               —

               furnizarea în timp util de informații privind punerea în aplicare a programelor și proiectelor de cercetare ale Israelului și ale Comunității, precum și privind rezultatele activității desfășurate în cadrul prezentului acord;

               —

               reuniuni comune;

               —

               vizite și schimburi de cercetători, ingineri și tehnicieni;

               —

               contacte periodice susținute între coordonatorii de programe sau proiecte din Israel și din Comunitate;

               —

               participarea experților la seminarii, simpozioane și ateliere.

         Articolul 2
   Condițiile asocierii Israelului la al șaptelea program-cadru al CE
   (1)   Entitățile juridice din Israel participă la acțiunile indirecte și la activitățile Centrului Comun de Cercetare din al șaptelea program-cadru al CE în aceleași condiții ca acelea aplicabile entităților juridice din statele membre ale Uniunii Europene, în conformitate cu condițiile stabilite sau menționate în anexele I și II. Pentru entitățile israeliene de cercetare, condițiile aplicabile pentru depunerea și evaluarea propunerilor, ca și pentru finanțare și încheierea de acorduri de finanțare și/sau contracte în cadrul programelor comunitare, sunt aceleași cu cele aplicabile acordurilor de finanțare și/sau contractelor încheiate în cadrul acelorași programe cu entități de cercetare din Comunitate, luând în considerare interesul comun al Comunității și al Israelului.
   Entitățile juridice din Comunitate participă la programele și proiectele de cercetare ale Israelului pe teme echivalente celor din al șaptelea program-cadru al CE în aceleași condiții ca acelea aplicabile entităților juridice israeliene, în conformitate cu condițiile stabilite în anexele I și II. O entitate juridică stabilită într-o altă țară asociată la al șaptelea program-cadru al CE („țară asociată”) beneficiază de aceleași drepturi și obligații în temeiul prezentului acord ca entitățile juridice care sunt stabilite într-un stat membru, cu condiția ca respectiva țară asociată în care este stabilită entitatea să asigure entităților juridice israeliene aceleași drepturi și obligații.
   (2)   Israelul plătește o contribuție financiară anuală la bugetul general al Uniunii Europene pe durata celui de-al șaptelea program-cadru al CE. Contribuția financiară a Israelului se adaugă la cuantumul alocat anual din bugetul general al Uniunii Europene pentru credite de angajament pentru acoperirea obligațiilor financiare rezultate din diferitele tipuri de măsuri necesare pentru execuția, gestionarea și punerea în aplicare a celui de-al șaptelea program-cadru. Regulile de calcul și plată a contribuției financiare a Israelului sunt prevăzute în anexa III.
   (3)   Reprezentanții Israelului participă ca observatori în comitetele celui de-al șaptelea program-cadru al CE, instituite prin Decizia nr. 2006/512/CE din 17 iulie 2006 (3) de modificare a Deciziei nr. 1999/468/CE. Respectivele comitete se întrunesc pentru vot fără reprezentanții Israelului. Israelul este informat asupra rezultatelor votului. Participarea respectivă, în sensul prezentului alineat, are loc sub aceeași formă, inclusiv procedurile de primire a informațiilor și a documentației, ca cea aplicabilă reprezentanților statelor membre ale Uniunii Europene.
   Reprezentanții israelieni pot participa la reuniunile Comitetului de Cercetare Științifică și Tehnică (CREST). Pentru vot, comitetul respectiv se întrunește fără reprezentanții Israelului, cu excepția circumstanțelor speciale. Israelul este informat asupra rezultatelor votului.
   (4)   Reprezentanți ai Israelului participă ca observatori în Consiliul de administrație al Centrului Comun de Cercetare. Participarea respectivă, în sensul prezentului alineat, are loc sub aceeași formă, inclusiv procedurile de primire a informațiilor și a documentației, ca cea aplicabilă reprezentanților statelor membre ale Uniunii Europene.
   (5)   Cheltuielile de transport și subzistență, ocazionate de participarea reprezentanților Israelului la comitetele și organismele menționate la prezentul articol sau la reuniuni legate de implementarea celui de-al șaptelea program-cadru al CE organizate de către Comunitate, se rambursează de către Comunitate pe aceeași bază și în conformitate cu procedurile în vigoare în prezent pentru reprezentanții statelor membre ale Uniunii Europene.
   Articolul 3
   Consolidarea cooperării
   (1)   Părțile depun toate eforturile, în cadrul legislației lor aplicabile, pentru a facilita libera circulație și rezidență a personalului de cercetare care participă la activități în temeiul prezentului acord, precum și pentru a facilita circulația transfrontalieră a bunurilor destinate utilizării în cadrul unor asemenea activități.
   (2)   Părțile se asigură ca nu se aplică nici un fel de taxe fiscale sau impozite tranzacțiilor de transfer de fonduri între Comunitate și Israel, în cazul în care respectivele fonduri sunt necesare pentru desfășurarea activităților reglementate prin prezentul acord.
   Articolul 4
   Comitetul de cercetare CE-Israel
   (1)   Se instituie un comitet mixt denumit „Comitetul de cercetare CE-Israel”, al cărui rol include:

               —

               asigurarea, evaluarea și revizuirea punerii în aplicare a prezentului acord;

               —

               examinarea oricăror măsuri de natură să îmbunătățească și să dezvolte cooperarea;

               —

               discutarea periodică a viitoarelor orientări și priorități pentru politicile de cercetare și pentru planificarea cercetării în Israel și în Comunitate, precum și perspectivele de cooperare viitoare.

         (2)   Comitetul de cercetare CE-Israel poate determina, la cererea Israelului, regiunile din Israel care îndeplinesc criteriile stabilite la articolul 5 alineatul (1) din Regulamentul (CE) nr. 1083/2006 al Consiliului (4) și care pot deveni, astfel, regiuni eligibile pentru a beneficia de acțiunile de cercetare prevăzute de programul de lucru „Potențial de cercetare” din cadrul programului specific „Capacități”.
   (3)   Comitetul de cercetare CE-Israel, care este compus din reprezentanți ai Comisiei și ai Israelului, își adoptă propriul Regulament de procedură.
   (4)   Comitetul de cercetare CE-Israel se întrunește cel puțin o dată pe an. La cererea oricărei părți se organizează reuniuni extraordinare.
   Articolul 5
   Dispoziții finale
   (1)   Anexele I, II, III și IV fac parte integrantă din prezentul acord.
   (2)   Prezentul acord se încheie pentru durata celui de-al șaptelea program-cadru al CE. Acordul intră în vigoare la data la care ambele părți și-au notificat reciproc încheierea procedurilor în acest scop și se aplică cu titlu provizoriu de la 1 ianuarie 2007.
   Prezentul acord nu poate fi modificat decât în scris, cu acordul comun al părților. Intrarea în vigoare a modificărilor urmează aceeași procedură ca aceea aplicabilă acordului însuși, pe căi diplomatice. Oricare dintre părți poate denunța prezentul acord în orice moment, transmițând o notificare prealabilă în acest sens pe căi diplomatice cu șase luni înainte. Proiectele și activitățile în curs în momentul denunțării și/sau al expirării prezentului acord continuă până la finalizarea lor în condițiile stabilite de prezentul acord. Părțile reglementează de comun acord orice alte consecințe ale denunțării.
   (3)   În cazul în care una dintre părți o informează pe cealaltă că nu încheie acordul, se convine după cum urmează:

               —

               Comunitatea rambursează Israelului contribuția acestuia la bugetul general al Uniunii Europene, prevăzută la articolul 2 alineatul (2);

               —

               cu toate acestea, fondurile angajate de către Comunitate în legătură cu participarea entităților juridice israeliene la acțiuni indirecte, inclusiv rambursările menționate la articolul 2 alineatul (5), se vor deduce de către Comunitate din rambursarea menționată anterior;

               —

               proiectele și activitățile începute în condițiile aplicării provizorii și care sunt încă în desfășurare la momentul notificării menționate anterior continuă până la finalizarea lor în condițiile stabilite de prezentul acord.

         (4)   În cazul în care decide să revizuiască al șaptelea program-cadru al CE, Comunitatea notifică Israelului conținutul exact al respectivelor revizuiri în termen de o săptămână de la adoptarea lor de către Comunitate. În cazul unei astfel de revizuiri sau în cazul unor extinderi ale programelor de cercetare, Israelul poate denunța prezentul acord transmițând o notificare prealabilă în acest sens cu șase luni înainte. Părțile își notifică, în termen de trei luni de la data adoptării deciziei de către Comunități, orice intenție de a denunța sau de a extinde prezentul acord.
   (5)   În cazul în care Comunitatea adoptă un nou program-cadru multianual pentru cercetare, dezvoltare tehnologică și demonstrații, un nou acord poate fi negociat sau reînnoit în condiții stabilite de comun acord, la cererea oricăreia dintre părți.
   (6)   Prezentul acord se aplică, pe de o parte, teritoriilor în care se aplică Tratatul de instituire a Comunității Europene și în condițiile stabilite prin tratat și, pe de altă parte, teritoriului statului Israel.
   (7)   Prezentul acord este redactat în două exemplare în limbile bulgară, cehă, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, olandeză, poloneză, portugheză, română, slovacă, slovenă, spaniolă, suedeză și ebraică, fiecare dintre aceste texte fiind egal autentice.

      Съставено в Брюксел на шестнадесети юли две хиляди и седма година.
      Hecho en Bruselas, el dieciséis de julio de dos mil siete.
      V Bruselu dne šestnáctého července dva tisíce sedm.
      Udfærdiget i Bruxelles, den sekstende juli to tusind og syv.
      Geschehen zu Brüssel am sechzehnten Juli zweitausendsieben.
      Kahe tuhande seitsmenda aasta juulikuu kuueteistkümnendal päeval Brüsselis.
      Έγινε στις Βρυξέλλες, στις δέκα έξι Ιουλίου δύο χιλιάδες επτά.
      Done at Brussels on the sixteenth day of July in the year two thousand and seven.
      Fait à Bruxelles, le seize juillet deux mille sept.
      Fatto a Bruxelles, addì sedici luglio duemilasette.
      Briselē, divtūkstoš septītā gada sešpadsmitajā jūlijā.
      Priimta du tūkstančiai septintų metų liepos šešioliktą dieną Briuselyje.
      Kelt Brüsszelben, a kétezer-hetedik év július havának tizenhatodik napján.
      Magħmul fi Brussel, fis-sittax-il jum ta' Lulju tas-sena elfejn u sebgħa.
      Gedaan te Brussel, de zestiende juli tweeduizend zeven.
      Sporządzono w Brukseli, dnia szesnastego lipca roku dwa tysiące siódmego.
      Feito em Bruxelas, em dezasseis de Julho de dois mil e sete.
      Întocmit la Bruxelles, șaisprezece iulie două mii șapte.
      V Bruseli dňa šestnásteho júla dvetisícsedem.
      V Bruslju, dne šestnajstega julija leta dva tisoč sedem.
      Tehty Brysselissä kuudentenatoista päivänä heinäkuuta vuonna kaksituhattaseitsemän.
      Som skedde i Bryssel den sextonde juli tjugohundrasju.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Европa Шериктештиги γчγн
         За Европейское Сообщество

         За държавата Израел
         Por el Estado de Israel
         Za Stát Izrael
         For Staten Israel
         Für den Staat Israel
         Iisraeli Riigi nimel
         Για το Κράτος του Ισραήλ
         For the State of Israel
         Pour l'État d'Israël
         Per lo Stato di Israele
         Izraēlas Valsts vārdā
         Izraelio Valstybės vardu
         Izrael Állam részéről
         Għall-Istat ta' l-Iżrael
         Voor de Staat Israël
         W imieniu Państwa Izrael
         Pelo Estado de Israel
         Pentru Statul Israel
         Za Izraelský štát
         Za državo Izrael
         Israelin valtion puolesta
         För Staten Israel

      (1)  JO L 412, 30.12.2006.

      (2)  JO L 391, 30.12.2006.

      (3)  JO L 200, 22.7.2006, p. 11.

      (4)  JO L 210, 31.7.2006, p. 25.
   ANEXA I
   CONDIȚIILE DE PARTICIPARE A ENTITĂȚILOR JURIDICE ALE STATELOR MEMBRE ALE UNIUNII EUROPENE ȘI ALE STATULUI ISRAEL
   În sensul prezentului acord, „entitate juridică” reprezintă orice persoană fizică sau juridică constituită în conformitate cu dreptul național al locului său de stabilire sau în conformitate cu dreptul comunitar, având personalitate juridică și capacitate de a exercita orice fel de drepturi și de a-și asuma orice fel de obligații în nume propriu.
   I.   Condițiile de participare a entităților juridice ale Israelului la acțiuni indirecte în al șaptelea program-cadru al CE

               1.

               Participarea și finanțarea entităților juridice stabilite în Israel la acțiuni indirecte din al șaptelea program-cadru al CE se fac în conformitate cu condițiile stabilite pentru „țările asociate” în Regulamentul (CE) nr. 2321/2002 modificat prin Regulamentul (CE) nr. 1906/2006. În cazul în care Comunitatea stabilește dispoziții pentru punerea în aplicare a articolelor 169 și 171 din Tratatul de instituire a Comunității Europene, Israelul poate participa la structurile juridice înființate în conformitate cu aceste dispoziții, sub rezerva deciziilor și regulamentelor care se adoptă pentru constituirea respectivelor structuri și cu condiția ca respectivele decizii și regulamente să devină aplicabile în Israel. Comitetul mixt decide asupra aplicabilității respectivelor decizii și regulamente în Israel.
               Entitățile juridice stabilite în Israel sunt eligibile pentru participarea la acțiuni indirecte în temeiul articolelor 169 și 171 din Tratatul de instituire a Comunității Europene în aceleași condiții ca entitățile juridice stabilite în statele membre.
               Entitățile juridice stabilite în Israel sunt eligibile, în aceleași condiții ca entitățile juridice stabilite în statele membre, pentru împrumuturi de la BEI pentru susținerea obiectivelor de cercetare stabilite în al șaptelea program-cadru (facilitatea de finanțare cu risc partajat).

               2.

               Entitățile juridice ale Israelului sunt luate în considerare, alături de cele ale Comunității Europene, la selecția unui număr corespunzător de experți independenți pentru sarcinile și în conformitate cu condițiile prevăzute la articolele 17 și 27 din Regulamentul (CE) nr. 1906/2006, precum și pentru participarea la diferite grupuri și comitete consultative ale celui de-al șaptelea program-cadru al CE, ținând cont de aptitudinile și cunoștințele necesare experților pentru îndeplinirea sarcinilor care le sunt atribuite.

               3.

               În conformitate cu Regulamentul (CE) nr. 1906/2006 și regulamentele financiare ale Comunității, acordurile de finanțare și/sau contractele încheiate de către Comunitate cu orice entitate juridică din Israel în vederea realizării unei acțiuni indirecte prevăd efectuarea de controale și audituri de către sau sub autoritatea Comisiei sau a Curții de Conturi a Comunităților Europene. În spiritul cooperării și al interesului reciproc, autoritățile competente din Israel trebuie să ofere toată asistența rezonabilă și posibilă, în măsura în care este necesară sau utilă, în funcție de circumstanțe, pentru efectuarea respectivelor controale și audituri.

         II.   Condițiile de participare a entităților juridice ale statelor membre ale Uniunii Europene la programele și proiectele de cercetare ale Israelului

               1.

               Participarea entităților juridice stabilite în Comunitate, constituite în conformitate cu dreptul național al unuia dintre statele membre ale Uniunii Europene sau în conformitate cu dreptul comunitar, la proiecte în cadrul programelor de cercetare și dezvoltare ale Israelului poate necesita participarea comună a cel puțin unei entități juridice israeliene. Propunerile pentru o astfel de participare se depun în comun, în cazul în care este necesar, împreună cu entitatea sau entitățile juridice israeliene.

               2.

               Sub rezerva punctului 1 și a anexei II, drepturile și obligațiile entităților juridice stabilite în Comunitate care participă la proiecte în cadrul programelor de cercetare și dezvoltare ale Israelului, condițiile aplicabile pentru depunerea și evaluarea propunerilor, precum și pentru acordarea finanțărilor și încheierea de acorduri de finanțare și/sau contracte în astfel de proiecte sunt supuse actelor cu putere de lege, normelor administrative și orientărilor guvernamentale din Israel care reglementează desfășurarea programelor de cercetare și dezvoltare, precum și limitărilor legate de siguranța națională, după caz, astfel cum sunt aplicabile entităților juridice israeliene și cu asigurarea unui tratament echitabil, luându-se în considerare natura cooperării dintre Israel și Comunitate în acest domeniu.
               Finanțarea entităților juridice stabilite în Comunitate, care participă la proiecte de cercetare ale Israelului în cadrul programelor de cercetare și dezvoltare, este supusă actelor cu putere de lege, normelor administrative și orientărilor guvernamentale din Israel care reglementează desfășurarea programelor de cercetare și dezvoltare, precum și limitărilor legate de siguranța națională, după caz, astfel cum sunt aplicabile entităților juridice care nu sunt israeliene și care participă la proiecte israeliene în cadrul programelor de cercetare și dezvoltare. În cazul în care entităților care nu sunt israeliene nu li se acordă finanțare, entitățile juridice ale Comunității își suportă propriile cheltuieli, inclusiv partea corespunzătoare din costurile generale de gestionare și administrare ale proiectului.

               3.

               În funcție de natura proiectului, propunerile pot fi depuse la:

                           (i)

                           Biroul directorului pentru cercetare din Ministerul Industriei, Comerțului și Muncii, pentru proiecte comune de cercetare și dezvoltare industrială cu companii israeliene. Nu există domenii predefinite pentru acest program de cercetare și dezvoltare. Pot fi depuse propuneri de proiecte comune în orice domeniu al cercetării și dezvoltării industriale. În plus, în cadrul programului Magnet, societățile israeliene pot depune propuneri de cooperare cu entități de cercetare stabilite în Comunitate. O astfel de cooperare necesită acordul consorțiului corespunzător și al autorității de gestionare a programului Magnet;

                           (ii)

                           Ministerul Științei, Culturii și Sportului, pentru cercetare strategică în domenii prioritare. Domeniile sunt stabilite anual și sunt specificate într-o cerere de oferte deschisă;

                           (iii)

                           Biroul directorului pentru cercetare din Ministerul Agriculturii — Fondul pentru încurajarea cercetării în agricultură;

                           (iv)

                           Biroul directorului pentru cercetare din Ministerul Infrastructurilor Naționale, în domeniile energiei, dezvoltării infrastructurii și științelor Pământului;

                           (v)

                           Biroul directorului pentru cercetare din Ministerul Sănătății și Consiliul pentru Cercetare Medicală nou înființat, care a înglobat Agenția finanțatoare pentru cercetare biomedicală.

               4.

               Israelul informează în mod regulat Comunitatea și entitățile juridice israeliene asupra programelor israeliene în curs și asupra oportunităților de participare pentru entitățile juridice stabilite în Comunitate.

         ANEXA II
   PRINCIPII DE ATRIBUIRE A DREPTURILOR DE PROPRIETATE INTELECTUALĂ
   I.   Aplicare
   În sensul prezentului acord „proprietatea intelectuală” are sensul definit la articolul 2 din Convenția de instituire a Organizației Mondiale a Proprietății Intelectuale, adoptată la Stockholm la 14 iulie 1967, iar „cunoștințe” înseamnă rezultatele, inclusiv informațiile, fie că pot fi sau nu protejate, precum și drepturile de autor și drepturile referitoare la informațiile menționate, care decurg din cererea sau din eliberarea de brevete, modele, soiuri de plante, certificate de protecție suplimentară sau alte forme de protecție similare.
   II.   Drepturi de proprietate intelectuală ale entităților juridice ale părților

               1.

               Fiecare parte se asigură că drepturile de proprietate intelectuală ale entităților juridice ale celeilalte părți care participă la activități desfășurate în temeiul prezentului acord și drepturile conexe și obligațiile care rezultă din această participare sunt în conformitate cu convențiile internaționale relevante aplicabile părților, inclusiv Acordul TRIPS (Acordul privind aspectele legate de comerț ale drepturilor de proprietate intelectuală administrat de Organizația Mondială a Comerțului), precum și Convenția de la Berna (Actul de la Paris, 1971) și Convenția de la Paris (Actul de la Stockholm, 1967).

               2.

               Entitățile juridice israeliene care participă la acțiuni indirecte în al șaptelea program-cadru al CE au drepturi și obligații în materie de proprietate intelectuală în condițiile stabilite prin Regulamentul (CE) nr. 1906/2006 și în acordurile de finanțare și/sau contractele încheiate cu Comunitatea Europeană și care sunt în conformitate cu punctul 1. În cazul în care Israelul participă la o acțiune indirectă a celui de al șaptelea program-cadru al CE, desfășurată în conformitate cu articolul 169 din Tratatul de instituire a Comunității Europene, Israelul are aceleași drepturi și obligații în materie de proprietate intelectuală ca și statele membre participante, respectiv cele stabilite prin decizia corespunzătoare a Parlamentului European și a Consiliului și în acordurile de finanțare și/sau contractele respectiv încheiate cu Comunitatea Europeană, care sunt în conformitate cu punctul 1.

               3.

               Entitățile juridice ale Comunității care participă la programe sau proiecte de cercetare israeliene au aceleași drepturi și obligații în materie de proprietaet intelectuală ca și entitățile juridice stabilite în Israel care participă la astfel de programe sau proiecte de cercetare și care sunt în conformitate cu punctul 1.

         III.   Drepturi de proprietate intelectuală ale părților

               1.

               Cu excepția cazului în care părțile au convenit în mod specific altfel, următoarele norme se aplică cunoștințelor generate de către părți în cursul activităților desfășurate în baza articolului 1 alineatul (2) din prezentul acord:

                           (a)

                           partea care creează cunoștințele este proprietara acestora. În cazul în care contribuția fiecărei părți nu poate fi determinată, părțile dețin în comun proprietatea asupra cunoștințelor respective;

                           (b)

                           partea proprietară a cunoștințelor acordă celeilalte părți drepturi de acces la respectivele cunoștințe pentru realizarea activităților menționate la articolul 1 alineatul (2) din prezentul acord. Respectivele drepturi de acces se acordă cu scutire de redevențe.

               2.

               Cu excepția cazului în care părțile au convenit în mod specific altfel, publicațiilor științifice ale părților li se aplică următoarele norme:

                           (a)

                           în cazul în care o parte publică în reviste, articole, rapoarte, cărți, inclusiv sub formă video sau de software, date științifice și tehnice, informații și rezultate obținute din și în legătură cu activitățile desfășurate în temeiul prezentului acord, partea respectivă îi oferă celeilalte părți o licență universală, neexclusivă, irevocabilă și scutită de redevențe pentru traducerea, reproducerea, adaptarea, transmiterea și difuzarea publică a lucrărilor respective;

                           (b)

                           toate copiile datelor și ale informațiilor protejate prin dreptul de autor și care trebuie difuzate public și produse în condițiile prezentei secțiuni indică numele autorului (autorilor) lucrării, cu excepția cazului în care autorul renunță în mod explicit să fie menționat. Ele poartă, de asemenea, o mențiune vizibilă cu privire la sprijinul și cooperarea părților.

               3.

               Cu excepția cazului în care părțile au convenit în mod expres altfel, informațiilor confidențiale ale părților li se aplică următoarele norme:

                           (a)

                           atunci când comunică celeilalte părți informații legate de activitățile desfășurate în temeiul prezentului acord, fiecare parte precizează care sunt informațiile pe care dorește să le păstreze confidențiale;

                           (b)

                           partea care primește informațiile respective poate divulga informațiile confidențiale, pe propria răspundere, unor organisme sau persoane aflate sub autoritatea sa în vederea îndeplinirii obiectivelor specifice de punere în aplicare a prezentului acord;

                           (c)

                           cu acordul prealabil în scris al părții care furnizează informații confidențiale, partea care le primește poate disemina aceste informații pe scară mai largă decât se permite la punctul 2. Părțile cooperează pentru elaborarea procedurilor de solicitare și obținere a acordului prealabil scris pentru astfel de diseminare mai largă și fiecare parte își dă acordul menționat în măsura în care îi permit politicile, actele cu putere de lege și normele administrative interne;

                           (d)

                           informațiile nedocumentare pe care proprietarul dorește să le mențină confidențiale sau alte informații confidențiale furnizate în cadrul unor seminarii sau la alte reuniuni între reprezentanți ai părților, organizate în temeiul prezentului acord, sau informații rezultate din alocarea personalului, folosirea facilităților sau acțiuni indirecte rămân confidențiale în cazul în care părții care primește respectivele informații confidențiale sau privilegiate i s-a adus la cunoștință caracterul confidențial al informațiilor comunicate la momentul transmiterii, în conformitate cu punctul 1;

                           (e)

                           fiecare parte depune toate eforturile pentru a se asigura că utilizarea informațiilor confidențiale pe care le primește în conformitate cu punctele 1 și 3 este controlată în conformitate cu prevederile prezentei anexe. În cazul în care una dintre părți constată că nu este în măsură sau are motive să se aștepte să nu fie în măsură să respecte dispozițiile de nediseminare prevăzute la punctele 1 și 3, partea respectivă informează imediat cealaltă parte. Părțile se consultă ulterior pentru a defini acțiuni corespunzătoare.

         ANEXA III
   NORME PRIVIND CONTRIBUȚIA FINANCIARĂ A ISRAELULUI LA AL ȘAPTELEA PROGRAM-CADRU AL CE
   I.   Calculul contribuției financiare a Israelului

               1.

               Contribuția financiară a Israelului la al șaptelea program-cadru al CE se stabilește pe bază anuală, proporțional cu cuantumul alocat în fiecare an de la bugetul general al Uniunii Europene, și suplimentar față de acesta, pentru credite de angajament necesare punerii în aplicare, gestionării și funcționării celui de-al șaptelea program-cadru al CE.

               2.

               Factorul de proporționalitate care determină contribuția Israelului se obține din raportul între produsul intern brut al Israelului, la prețul pieței, și suma dintre produsele interne brute, la prețul pieței, ale statelor membre ale Uniunii Europene și al Israelului. Raportul respectiv se calculează pe baza celor mai recente date statistice, corespunzătoare aceluiași an, de la Banca Internațională pentru Reconstrucție și Dezvoltare, disponibile la momentul publicării proiectului preliminar de buget al Uniunii Europene.

               3.

               Comisia transmite Israelului, cât mai curând posibil și cel mai târziu la data de 1 septembrie a anului care precede anul financiar respectiv, următoarele informații, împreună cu documentația corespunzătoare:

                           —

                           valoarea creditelor de angajament, în situația cheltuielilor din proiectul preliminar de buget al Uniunii Europene, corespunzătoare celui de-al șaptelea program-cadru al CE;

                           —

                           valoarea estimată a contribuțiilor rezultate din proiectul preliminar de buget care corespunde participării Israelului la al șaptelea program-cadru al CE în conformitate cu punctele 1, 2 și 3.

                     După adoptarea bugetului general definitiv, Comisia comunică Israelului, în cadrul situației cheltuielilor corespunzătoare participării Israelului, valorile definitive ale sumelor menționate la primul paragraf.

         II.   Plata contribuției financiare a Israelului

               1.

               Cel mai târziu în lunile ianuarie și, respectiv, iunie, ale fiecărui an financiar, Comisia transmite cereri de fonduri către Israel, corespunzătoare contribuției sale în conformitate cu prezentul acord. Aceste cereri de fonduri corespund, respectiv, plății:
               a șase doisprezecimi din contribuția Israelului în termen de 60 de zile de la primirea respectivelor cereri de fonduri. Cu toate acestea, cele șase doisprezecimi care trebuie plătite în termen de 60 de zile de la primirea cererii de fonduri transmise în luna ianuarie se calculează pe baza valorii stabilite în situația veniturilor în proiectul preliminar de buget, iar regularizarea sumei astfel plătite se efectuează odată cu achitarea celor șase doisprezecimi în termen de 30 de zile de la primirea cererii de fonduri transmise cel mai târziu în luna iunie.
               Pentru primul an de implementare a prezentului acord, Comisia transmite o primă cerere de fonduri în termen de 30 de zile de la începerea aplicării provizorii a acordului. În cazul în care această cerere este transmisă după data de 15 iunie, cererea respectivă trebuie să prevadă plata a douăsprezece doisprezecimi din contribuția Israelului în termen de 60 de zile, calculată pe baza valorii stabilite în situația veniturilor la buget.

               2.

               Contribuția Israelului se exprimă și se plătește în euro. Plățile efectuate de Israel se creditează la programele comunitare ca venit bugetar alocat la poziția bugetară corespunzătoare din situația veniturilor la bugetul general al Uniunii Europene. Regulamentul financiar în vigoare aplicabil bugetului general al Uniunii Europene se aplică gestionării creditelor.

               3.

               Israelulul își achită contribuția în sensul prezentului acord în conformitate cu termenele indicate la punctul 1. Orice întârziere în plata contribuției conduce la plata de către Israel a unei dobânzi standard corespunzătoare sumei restante la data scadenței. Rata dobânzii este rata aplicată de Banca Centrală Europeană principalelor sale operațiuni de refinanțare în euro la data scadenței, majorată cu 1,5 puncte procentuale.
               În cazul în care întârzierea la plata contribuției este de natură să compromită punerea în aplicare și gestionarea programului, participarea Israelului la program pentru anul financiar respectiv se suspendă de către Comisie în condiții de neplată în termen de 20 de zile lucrătoare după ce Israelului i-a fost trimisă o scrisoare de rapel, fără a aduce atingere obligațiilor Comunității în conformitate cu acordurile de finanțare și/sau contractele deja încheiate, corespunzătoare punerii în aplicare a unor acțiuni indirecte selecționate.

               4.

               Cel târziu la data de 31 mai a anului următor unui exercițiu financiar, situația creditelor în al șaptelea program-cadru al CE este pregătită și transmisă spre informare Israelului, în conformitate cu formatul contului de venituri și cheltuieli al Comisiei.

               5.

               La data închiderii conturilor pentru fiecare exercițiu financiar, Comisia procedează, odată cu stabilirea contului de venituri și cheltuieli, la regularizarea conturilor referitoare la participarea Israelului. Regularizarea respectivă ia în considerare modificările care au intervenit, fie prin transfer, anulări, reportări, dezangajări, fie prin bugetele suplimentare și rectificative în cursul exercițiului financiar. Regularizarea respectivă se efectuează la momentul celei de a doua plăți pentru exercițiul financiar următor și, pentru ultimul exercițiu financiar, în luna iulie 2014. Regularizări ulterioare se efectuează în fiecare an până în luna iulie 2016.

         ANEXA IV
   CONTROLUL FINANCIAR AL PARTICIPANȚILOR ISRAELIENI LA PROGRAMELE COMUNITARE REGLEMENTATE PRIN PREZENTUL ACORD
   I.   Comunicare directă
   Comisia comunică în mod direct cu participanții la al șaptelea program-cadru al CE stabiliți în Israel și cu subcontractanții acestora. Aceștia pot depune direct la Comisie toate informațiile și documentația relevante pe care sunt obligați să le depună în conformitate cu instrumentele prevăzute de prezentul acord și cu acordurile de finanțare și/sau contractele încheiate pentru punerea în aplicare a acestora.
   II.   Audituri

               1.

               În conformitate cu Regulamentul (CE, Euratom) nr. 1605/2002 al Consiliului, modificat prin Regulamentul (CE, Euratom) nr. 1995/2006 al Consiliului (1) privind Regulamentul financiar aplicabil bugetului general al Comunităților Europene și Regulamentul (CE, Euratom) nr. 1248/2006 al Comisiei (2) de modificare a Regulamentului (CE, Euratom) 2342/2002 de stabilire a normelor de aplicare a Regulamentului (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene și cu alte norme menționate în prezentul acord, acordurile și/sau contractele de finanțare încheiate cu participanții la program stabiliți în Israel pot prevedea efectuarea, în orice moment, a unor audituri științifice, financiare, tehnologice sau de altă natură la sediile participanților și ale subcontractanților acestora de către reprezentanți ai Comisiei sau de către alte persoane împuternicite de către Comisie.

               2.

               Reprezentanții Comisiei, Curtea de Conturi a Comunităților Europene și alte persoane împuternicite de către Comisie au acces în mod corespunzător la situri, lucrări și documente, precum și la informațiile necesare pentru efectuarea unor astfel de audituri, inclusiv în format electronic, cu condiția includerii acestui drept de acces în mod explicit în acordurile și/sau contractele de finanțare încheiate cu participanți din Israel pentru punerea în aplicare a instrumentelor menționate în prezentul acord.

               3.

               Auditurile pot fi efectuate după expirarea celui de-al șaptelea program-cadru al CE și a celui de-al șaptelea program-cadru Euratom sau a prezentului acord, în condițiile stabilite în acordurile de finanțare și/sau contractele respective.

               4.

               Autoritățile israeliene competente desemnate de Guvernul israelian sunt informate în prealabil asupra efectuării de audituri pe teritoriul israelian. Această notificare nu reprezintă, din punct de vedere juridic, o condiție prealabilă pentru efectuarea unor astfel de audituri.

         III.   Controale la fața locului

               1.

               În cadrul prezentului acord, Comisia (OLAF) este autorizată să efectueze controale și verificări la fața locului la sediile participanților și ale subcontractanților acestora din Israel, în conformitate cu condițiile stabilite prin Regulamentul (Euratom, CE) nr. 2185/96 al Consiliului (3).

               2.

               Controalele și verificările la fața locului sunt pregătite și efectuate de către Comisie în strânsă colaborare cu autoritățile israeliene competente desemnate de către Guvernul israelian în conformitate cu apendicele A la prezenta anexă. Autoritățile desemnate sunt notificate cu un timp rezonabil în prealabil cu privire la obiectul, scopul și temeiul juridic al controalelor și verificărilor, astfel încât să poată oferi asistență. În acest scop, funcționarii autorităților israeliene competente pot participa la controalele și verificările la fața locului.

               3.

               Controalele și verificările la fața locului sunt efectuate în comun de către Comisie și autoritățile israeliene în cauză, în cazul în care acestea din urmă solicită acest lucru.

               4.

               În cazul în care participanții la al șaptelea program-cadru al CE se opun unui control sau unei verificări la fața locului, autoritățile israeliene, în conformitate cu normele și regulamentele naționale, îi asistă pe inspectorii Comisiei, în măsura în care este rezonabil necesar pentru a le permite să își îndeplinească sarcina de control sau verificare la fața locului.

               5.

               Comisia informează în cel mai scurt timp posibil autoritățile israeliene competente asupra oricărui fapt sau suspiciune legată de o neregulă care i s-a adus la cunoștință în cursul controlului sau verificării la fața locului. În orice caz, Comisia este obligată să informeze autoritatea menționată anterior cu privire la rezultatul unor astfel de controale sau verificări.

         IV.   Informare și consultare

               1.

               În scopul aplicării corespunzătoare a prezentei anexe, autoritățile competente, israeliene și comunitare, fac schimb de informații în mod regulat, cu excepția cazurilor în care acest lucru este interzis sau neautorizat de normele și regulamentele naționale, și organizează consultări, la cererea uneia sau alteia dintre părți.

               2.

               Autoritățile israeliene competente informează Comisia într-un interval de timp rezonabil asupra oricărui fapt sau suspiciune care i s-a adus la cunoștință cu privire la o neregulă legată de încheierea sau de punerea în aplicare a acordurilor și/sau a contractelor de finanțare încheiate în vederea aplicării instrumentelor prevăzute de prezentul acord.

         V.   Confidențialitate
   Informațiile transmise sau obținute sub orice formă în sensul prezentei anexe sunt incluse în categoria secretului profesional și protejate în același mod în care dreptul israelian și prevederile aplicabile instituțiilor comunitare protejează informații similare. Astfel de informații nu pot fi transmise altor persoane decât cele din instituțiile comunitare, din statele membre sau din Israel ale căror funcții necesită, în baza legii, să li se aducă la cunoștință informațiile respective și nici nu pot fi utilizate în alte scopuri decât pentru asigurarea protecției eficace a intereselor financiare ale părților (4).
   VI.   Măsuri administrative și sancțiuni
   Fără a aduce atingere aplicării dreptului penal israelian, Comisia poate aplica măsuri administrative și sancțiuni în conformitate cu Regulamentele (CE, Euratom) nr. 1605/2002, modificat prin Regulamentul (CE, Euratom) nr. 1995/2006 al Consiliului, (CE, Euratom) nr. 2342/2002, modificat prin Regulamentul (CE, Euratom) nr. 1248/2006 al Comisiei și cu Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene.
   VII.   Recuperarea creanțelor și executarea silită
   Deciziile adoptate de Comisie în temeiul celui de-al șaptelea program-cadru al CE în cadrul domeniului de aplicare al prezentului acord, care impun obligații pecuniare unor persoane altele decât statele, constituie titlu executoriu în Israel în cadrul procedurii civile în fața unei instanțe israeliene. Prevederi corespunzătoare privind executarea se încorporează în acordurile de finanțare cu participanți din Israel. Ordinul de executare silită se depune la instanța israeliană, fără vreun alt control în afara verificării autenticității documentului, de către autoritățile desemnate de Guvernul Statului Israel, care informează Comisia în consecință. Executarea silită se desfășoară cu respectarea normelor de procedură israeliene. Legalitatea deciziei de executare este supusă controlului Curții de Justiție a Comunităților Europene. Hotărârile Curții de Justiție a Comunităților Europene pronunțate în temeiul unei clauze compromisorii înscrise într-un acord de finanțare și/sau contract în al șaptelea program-cadru al CE și Euratom sunt executorii în aceleași condiții.

      (1)  JO L 390, 30.12.2006.

      (2)  JO L 227, 19.8.2006.

      (3)  JO L 292, 15.11.1996, p. 2.

      (4)  JO L 312, 23.12.1995, p. 1.
 ---documentbreak--- NA ---documentbreak---

               25.8.2007

               RO

               Jurnalul Oficial al Uniunii Europene

               L 220/19

         ACT FINAL
   Plenipotențiarii
   COMUNITĂȚII EUROPENE
   și
   STATULUI ISRAEL,
   reuniți la Bruxelles la data de șaisprezece iulie două mii șapte pentru semnarea Acordului de cooperare științifică și tehnică dintre Comunitatea Europeană, pe de o parte, și Statul Israel, pe de altă parte, au adoptat următoarea declarație comună:
   Declarație comună a părților contractante privind dialogul strâns în vederea unor noi structuri de punere în aplicare a articolelor 169 și 171 din Tratatul CE.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Европa Шериктештиги γчγн
         За Европейское Сообщество

         За държавата Израел
         Por el Estado de Israel
         Za Stát Izrael
         For Staten Israel
         Für den Staat Israel
         Iisraeli Riigi nimel
         Για το Κράτος του Ισραήλ
         For the State of Israel
         Pour l'État d'Israël
         Per lo Stato di Israele
         Izraēlas Valsts vārdā
         Izraelio Valstybės vardu
         Izrael Állam részéről
         Għall-Istat ta' l-Iżrael
         Voor de Staat Israël
         W imieniu Państwa Izrael
         Pelo Estado de Israel
         Pentru Statul Israel
         Za Izraelský štát
         Za državo Izrael
         Israelin valtion puolesta
         För Staten Israel

   DECLARAȚIE COMUNĂ
   a părților contractante privind dialogul strâns în vederea unor noi structuri de punere în aplicare a articoleleor 169 și 171 din Tratatul CE
   Cele două părți declară că, în vederea asigurării punerii în aplicare corecte a anexei I.I.1 la prezentul acord, Israelul va fi informat în timp util în mod corespunzător despre acțiunile pregătitoare cu privire la structurile prevăzute la articolele 169 și 171 din Tratatul CE care urmează a fi puse în aplicare în cadrul celui de al șaptelea program-cadru.


title: (2014/182/UE): Decizia Consiliului din 31 martie 2014 de numire a unui membru luxemburghez și a doi supleanți luxemburghezi în cadrul Comitetului Regiunilor

text:
               2.4.2014

               RO

               Jurnalul Oficial al Uniunii Europene

               L 99/25

         DECIZIA CONSILIULUI
   din 31 martie 2014
   de numire a unui membru luxemburghez și a doi supleanți luxemburghezi în cadrul Comitetului Regiunilor
   (2014/182/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului luxemburghez,
   întrucât:

               (1)

               La 22 decembrie 2009 și la 18 ianuarie 2010, Consiliul a adoptat Deciziile 2009/1014/UE (1) și 2010/29/UE (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2010 și 25 ianuarie 2015.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Dan KERSCH.

               (3)

               Un loc de supleant a devenit vacant ca urmare a încheierii mandatului domnului Yves CRUCHTEN. Un loc de supleant va deveni vacant ca urmare a numirii domnului Roby BIWER în calitate de membru în cadrul Comitetului Regiunilor,

         ADOPTĂ PREZENTA DECIZIE:
   Articolul 1
   Se numesc în cadrul Comitetului Regiunilor pentru durata rămasă a mandatului, respectiv până la 25 ianuarie 2015:

               (a)

               în calitate de membru:

                           —

                           domnul Roby BIWER, Conseiller communal de la commune de Bettembourg;

                     precum și

               (b)

               în calitate de supleanți:

                           —

                           domnul Tom JUNGEN, Bourgmestre de la commune de Roeser;

                           —

                           doamna Christine SCHWEICH, Bourgmestre de la commune de Mondercange.

         Articolul 2
   Prezenta decizie intră în vigoare la data adoptării.

      Adoptată la Bruxelles, 31 martie 2014.

            Pentru Consiliu

            Președintele

         D. KOURKOULAS

      (1)  JO L 348, 29.12.2009, p. 22.

      (2)  JO L 12, 19.1.2010, p. 11.


title: 2014/30/UE: Decizia Băncii Centrale Europene din 29 august 2013 privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene (BCE/2013/28)

text:
               21.1.2014

               RO

               Jurnalul Oficial al Uniunii Europene

               L 16/53

      DECIZIA BĂNCII CENTRALE EUROPENE

   din 29 august 2013
   privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene
   (BCE/2013/28)
   (2014/30/UE)
   CONSILIUL GUVERNATORILOR BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolele 29.3 și 29.4,
   având în vedere contribuția adusă de Consiliul general al Băncii Centrale Europene (BCE) în conformitate cu articolul 46.2 a patra liniuță din Statutul Sistemului European al Băncilor Centrale și al Băncii Centrale Europene,
   întrucât:

               (1)

               Decizia BCE/2013/17 din 21 iunie 2013 privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene (1) a stabilit, cu aplicare de la 1 iulie 2013, ponderile atribuite băncilor centrale naționale (BCN) care la 1 iulie 2013 erau membre ale Sistemului European al Băncilor Centrale (SEBC) în grila de repartiție pentru subscrierea la capitalul BCE (denumite în continuare „ponderi în grila de repartiție pentru capital” și, respectiv, „grilă de repartiție pentru capital”).

               (2)

               Articolul 29.3 din Statutul Sistemului European al Băncilor Centrale și al Băncii Centrale Europene (denumit în continuare „Statutul SEBC”) impune ajustarea ponderilor în grila de repartiție pentru capital la fiecare cinci ani după înființarea SEBC, prin analogie cu dispozițiile prevăzute la articolul 29.1 din Statut. Grila de repartiție pentru capital ajustată se aplică din prima zi a anului următor anului în care intervine ajustarea.

               (3)

               Ultima ajustare a ponderilor în grila de repartiție pentru capital în conformitate cu articolul 29.3 din Statutul SEBC s-a făcut în 2008, cu aplicare de la 1 ianuarie 2009 (2). Extinderea ulterioară a grilei de repartiție pentru capital a BCE s-a făcut în conformitate cu articolul 48.3 din Statutul SEBC, având în vedere aderarea unui nou stat membru la Uniunea Europeană (3).

               (4)

               În conformitate cu Decizia 2003/517/CE a Consiliului din 15 iulie 2003 privind datele statistice ce vor fi utilizate la ajustarea cheii de subscriere la capitalul Băncii Centrale Europene (4), Comisia Europeană a furnizat BCE datele statistice care trebuie utilizate pentru determinarea grilei de repartiție pentru capital ajustate,

         ADOPTĂ PREZENTA DECIZIE:
   Articolul 1
   Rotunjire
   În cazul în care Comisia Europeană furnizează date statistice revizuite care trebuie utilizate pentru ajustarea grilei de repartiție pentru capital, iar totalul cifrelor nu însumează 100 %, diferența se compensează după cum urmează: (i) dacă totalul este mai mic de 100 %, prin adăugarea a 0,0001 dintr-un punct procentual la cea mai mică cotă sau cele mai mici cote, în ordine crescătoare, până la obținerea unui total de exact 100 %; sau (ii) dacă totalul este mai mare de 100 %, prin scăderea a 0,0001 dintr-un punct procentual din cea mai mare cotă sau cele mai mari cote, în ordine descrescătoare, până se obține exact 100 %.
   Articolul 2
   Ponderile în grila de repartiție pentru capital
   Ponderile atribuite fiecărei BCN în grila de repartiție pentru capital descrisă la articolul 29 din Statutul SEBC sunt, începând cu 1 ianuarie 2014, următoarele:

               Nationale Bank van België/Banque Nationale de Belgique

               2,4778 %

               Българска народна банка (Banca Națională a Bulgariei)

               0,8590 %

               Česká národní banka

               1,6075 %

               Danmarks Nationalbank

               1,4873 %

               Deutsche Bundesbank

               17,9973 %

               Eesti Pank

               0,1928 %

               Banc Ceannais na hÉireann/Central Bank of Ireland

               1,1607 %

               Bank of Greece

               2,0332 %

               Banco de España

               8,8409 %

               Banque de France

               14,1792 %

               Hrvatska narodna banka

               0,6023 %

               Banca d’Italia

               12,3108 %

               Central Bank of Cyprus

               0,1513 %

               Latvijas Banka

               0,2821 %

               Lietuvos bankas

               0,4132 %

               Banque centrale du Luxemburg

               0,2030 %

               Magyar Nemzeti Bank

               1,3798 %

               Bank Ċentrali ta’ Malta/Central Bank of Malta

               0,0648 %

               De Nederlandsche Bank

               4,0035 %

               Oesterreichische Nationalbank

               1,9631 %

               Narodowy Bank Polski

               5,1230 %

               Banco de Portugal

               1,7434 %

               Banca Națională a României

               2,6024 %

               Banka Slovenije

               0,3455 %

               Národná banka Slovenska

               0,7725 %

               Suomen Pankki

               1,2564 %

               Sveriges Riksbank

               2,2729 %

               Bank of England

               13,6743 %

         Articolul 3
   Intrare în vigoare și abrogare
   (1)   Prezenta decizie intră în vigoare la 1 ianuarie 2014.
   (2)   Decizia BCE/2013/17 se abrogă de la 1 ianuarie 2014.
   (3)   Trimiterile la Decizia BCE/2013/17 se interpretează ca trimiteri la prezenta decizie.

      Adoptată la Frankfurt pe Main, 29 august 2013.

            Președintele BCE

         Mario DRAGHI

      (1)  JO L 187, 6.7.2013, p. 15.

      (2)  Decizia BCE/2008/23 din 12 decembrie 2008 privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene (JO L 21, 24.1.2009, p. 66).

      (3)  Decizia BCE/2013/17 din 21 iunie 2013 privind cotele procentuale ale băncilor centrale naționale în grila de repartiție pentru subscrierea la capitalul Băncii Centrale Europene (JO L 187, 6.7.2013, p. 15).

      (4)  JO L 181, 19.7.2003, p. 43.


title: Decizia Consiliului din 28 septembrie 2000 privind încheierea unui acord între Comunitatea Europeană și Regatul Norvegiei privind participarea Norvegiei la lucrările Observatorului European pentru Droguri și Toxicomanie

text:
Anunţ juridic important

|

32000D0602

Jurnalul Oficial L 257 , 11/10/2000 p. 0023 - 0023 ediţie specială în limba cehă capitol 11 volum 34 p. 166  - 166 ediţie specială în limba estonă capitol 11 volum 34 p. 166  - 166 ediţie specială în limba maghiară capitol 11 volum 34 p. 166  - 166 ediţie specială în limba lituaniană capitol 11 volum 34 p. 166  - 166 LV.ES capitol 11 volum 34 p. 166  - 166 MT.ES capitol 11 volum 34 p. 166  - 166 PL.ES capitol 11 volum 34 p. 166  - 166 SK.ES capitol 11 volum 34 p. 166  - 166 ediţie specială în limba slovenă capitol 11 volum 34 p. 166  - 166

		20000928Decizia Consiliuluidin 28 septembrie 2000privind încheierea unui acord între Comunitatea Europeană și Regatul Norvegiei privind participarea Norvegiei la lucrările Observatorului European pentru Droguri și Toxicomanie(2000/602/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 308 coroborat cu articolul 300 alineatul (2) primul paragraf a doua teză,având în vedere propunerea Consiliului [1],având în vedere avizul Parlamentului European [2],întrucât:(1) Articolul 13 din Regulamentul Consiliului (CEE) nr. 302/93 din 8 februarie 1993 privind crearea unui Observator European pentru Droguri și Toxicomanie [3] permite participarea unor țări terțe care împărtășesc interesele Comunității și ale statelor membre pentru obiectivele și realizările Observatorului.(2) Este necesară aprobarea acordului încheiat între Comunitate și Norvegia asupra participării acesteia la Observatorul European pentru Droguri și Toxicomanie, negociat de către Comisie în numele Comunității,DECIDE:Articolul 1Se aprobă în numele Comunității Acordul între Comunitatea Europeană și Regatul Norvegiei privind participarea Norvegiei la lucrările Observatorului European pentru Droguri și Toxicomanie.Textul acordului este atașat la prezenta decizie.Articolul 2Președintele Consiliului este autorizat să desemneze persoana abilitată să semneze acordul în scopul angajării Comunității și să procedeze la notificarea pe cale diplomatică prevăzută la articolul 12 din respectivul acord [****].Adoptată la Bruxelles, 28 septembrie 2000.Pentru ConsiliuPreședinteleD. Vaillant[1] JO L 376 E, 28.12.1999, p. 58.[2] Avizul prezentat la 16 iunie 2000 (nepublicat încă în Jurnalul Oficial).[3] JO L 36, 12.2.1993, p. 1. Regulament modificat prin Regulamentul (CE) nr. 3294/94 (JO L 341, 30.12.1994, p. 7).[****] Data intrării în vigoare a acordului va fi publicată în Jurnalul Oficial al Comunităților Europene prin grija Secretariatului General al Consiliului.--------------------------------------------------


title: 2011/637/UE: Decizia Consiliului din 26 septembrie 2011 de modificare și de extindere a perioadei de aplicare a Deciziei 2007/641/CE privind încheierea consultărilor cu Republica Insulelor Fiji în temeiul articolului 96 din Acordul de parteneriat ACP-CE și al articolului 37 din Instrumentul de cooperare pentru dezvoltare

text:
               28.9.2011

               RO

               Jurnalul Oficial al Uniunii Europene

               L 252/1

         DECIZIA CONSILIULUI
   din 26 septembrie 2011
   de modificare și de extindere a perioadei de aplicare a Deciziei 2007/641/CE privind încheierea consultărilor cu Republica Insulelor Fiji în temeiul articolului 96 din Acordul de parteneriat ACP-CE și al articolului 37 din Instrumentul de cooperare pentru dezvoltare
   (2011/637/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1), modificat ultima dată la Ouagadougou la 22 iunie 2010 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere Regulamentul (CE) nr. 1905/2006 al Parlamentului European și al Consiliului din 18 decembrie 2006 de stabilire a unui instrument de finanțare a cooperării pentru dezvoltare („Instrumentul de cooperare pentru dezvoltare”) (4), în special articolul 37,
   având în vedere propunerea Comisiei Europene,
   întrucât:

               (1)

               Decizia 2007/641/CE a Consiliului (5) a fost adoptată pentru a se lua măsuri corespunzătoare ca urmare a încălcării elementelor esențiale menționate la articolul 9 din Acordul de parteneriat ACP-UE și a valorilor menționate la articolul 3 din Instrumentul de cooperare pentru dezvoltare.

               (2)

               Aceste măsuri au fost extinse prin Decizia 2009/735/CE a Consiliului (6) și, ulterior, prin Deciziile 2010/208/UE (7), 2010/589/UE (8) și 2011/219/UE (9) ale Consiliului, întrucât nu numai că Republica Fiji mai trebuie să pună în aplicare angajamente importante asumate în cadrul consultărilor purtate în aprilie 2007 privind elemente esențiale din Acordul de parteneriat ACP-UE și din Instrumentul de cooperare pentru dezvoltare, dar au avut loc și evoluții negative importante în ceea ce privește unele dintre aceste angajamente.

               (3)

               Decizia 2007/641/CE expiră la 30 septembrie 2011. Este oportună prelungirea valabilității acesteia și actualizarea, în consecință, a conținutului măsurilor corespunzătoare,

         ADOPTĂ PREZENTA DECIZIE:
   Articolul 1
   Decizia 2007/641/CE se modifică după cum urmează:

               1.

               La articolul 3, paragraful al doilea se înlocuiește cu următorul text:
               „Expiră la 30 septembrie 2012. Se reexaminează periodic, cel puțin o dată la șase luni.”

               2.

               Anexa se înlocuiește cu anexa la prezenta decizie.

         Articolul 2
   Scrisoarea din anexa la prezenta decizie se adresează Republicii Fiji.
   Articolul 3
   Prezenta decizie intră în vigoare la data adoptării.

      Adoptată la Bruxelles, 26 septembrie 2011.

            Pentru Consiliu

            Președintele

         M. KOROLEC

      (1)  JO L 317, 15.12.2000, p. 3.

      (2)  JO L 287, 4.11.2010, p. 3.

      (3)  JO L 317, 15.12.2000, p. 376.

      (4)  JO L 378, 27.12.2006, p. 41.

      (5)  JO L 260, 5.10.2007, p. 15.

      (6)  JO L 262, 6.10.2009, p. 43.

      (7)  JO L 89, 9.4.2010, p. 7.

      (8)  JO L 260, 2.10.2010, p. 10.

      (9)  JO L 93, 7.4.2011, p. 2.

      ANEXĂ
      E.S. Ratu Epeli NAILATIKAU
      Președintele Republicii Fiji
      Suva
      Republica Fiji
      Domnule președinte,
      Uniunea Europeană (UE) acordă o importanță deosebită dispozițiilor articolului 9 din Acordul de parteneriat ACP-UE și ale articolului 3 din Instrumentul de cooperare pentru dezvoltare. Parteneriatul ACP-UE se bazează pe respectarea drepturilor omului, a principiilor democratice și a statului de drept, care constituie elementele esențiale ale Acordului de parteneriat ACP-UE și fundamentul relațiilor noastre.
      La 11 decembrie 2006, Consiliul UE a condamnat lovitura de stat militară din Republica Fiji (Fiji).
      În temeiul articolului 96 din Acordul de parteneriat ACP-UE și având în vedere că lovitura de stat militară din 5 decembrie 2006 a constituit o încălcare a elementelor esențiale menționate la articolul 9 din acord, UE a invitat Fiji la consultări, astfel cum se prevede în Acordul de parteneriat ACP-UE, în vederea examinării atente a situației și, după caz, a luării de măsuri de remediere a acesteia.
      Partea formală a acestor consultări a fost lansată la Bruxelles, la 18 aprilie 2007. UE a fost mulțumită de faptul că, în acel moment, guvernul interimar a confirmat o serie de angajamente-cheie privind drepturile omului și libertățile fundamentale, respectarea principiilor democratice și a statului de drept, astfel cum se menționează mai jos, propunând o serie de măsuri pozitive privind punerea în aplicare a acestora.
      Constatăm cu regret că de atunci au avut loc o serie de evoluții negative, în special în luna aprilie 2009, ceea ce înseamnă că Fiji încalcă în prezent o serie de angajamente pe care și le-a asumat. Este vorba, în special, de abrogarea Constituției, de întârzierea considerabilă a organizării alegerilor parlamentare și de încălcarea drepturilor omului. Deși punerea în aplicare a angajamentelor a fost întârziată în mod considerabil, majoritatea acestor angajamente rămân deosebit de relevante pentru situația actuală din Fiji și, prin urmare, sunt atașate la prezenta scrisoare. Deoarece Fiji a decis, în mod unilateral, să încalce o serie de angajamente-cheie, acest fapt a antrenat pierderi pentru Fiji în ceea ce privește fondurile pentru dezvoltare.
      Cu toate acestea, în spiritul parteneriatului care reprezintă piatra de temelie a Acordului de parteneriat ACP-UE, UE se declară pregătită să se angajeze în noi consultări formale de îndată ce se va prezenta o perspectivă rezonabilă de a încheia în mod pozitiv astfel de consultări. La 1 iulie 2009, prim-ministrul interimar a prezentat o foaie de parcurs pentru reforme și pentru restabilirea ordinii democratice. UE este pregătită să dialogheze cu privire la această foaie de parcurs și să analizeze dacă aceasta poate servi ca punct de plecare pentru noi consultări. Prin urmare, UE a decis să extindă măsurile corespunzătoare existente destinate Fiji pentru a deschide calea unor noi consultări. Având în vedere că unele dintre măsurile corespunzătoare nu mai sunt de actualitate, s-a ajuns la concluzia că, decât să le actualizeze în mod unilateral, UE preferă să exploreze în continuare posibilitatea unor noi consultări cu Fiji. În consecință, este foarte important ca guvernul interimar să se angajeze într-un dialog politic național cuprinzător și să fie flexibil în ceea ce privește calendarul foii de parcurs. Deoarece poziția UE este și va fi mereu ghidată de elementele esențiale ale Acordului de parteneriat ACP-UE, precum și de principiile sale fundamentale, în special cu privire la rolul crucial al dialogului și la îndeplinirea obligațiilor reciproce, se subliniază că UE nu a ajuns la concluzii anticipate în ceea ce privește rezultatul viitoarelor consultări.
      În cazul în care noile consultări vor avea ca rezultat angajamente substanțiale din partea Fiji, UE se angajează să revizuiască pozitiv și rapid aceste măsuri corespunzătoare. În schimb, dacă situația din Fiji nu se îmbunătățește, se vor înregistra noi pierderi în ceea ce privește fondurile pentru dezvoltare destinate Fiji. În special, evaluarea progreselor înregistrate în sensul restabilirii ordinii constituționale va ghida UE în cadrul viitoarelor decizii privind măsurile de însoțire pentru țările semnatare ale Protocolului privind zahărul și în cadrul Programului indicativ național al Fiji din cadrul celui de al 10-lea Fond european de dezvoltare (FED).
      Până la organizarea unor noi consultări, UE invită Fiji să continue și să consolideze dialogul politic extins.
      Măsurile corespunzătoare sunt următoarele:

                  —

                  ajutorul umanitar și sprijinul direct acordat societății civile și populațiilor vulnerabile pot continua;

                  —

                  activitățile de cooperare în curs de desfășurare, în special cele care au loc în temeiul celui de al 8-lea și al 9-lea FED, pot continua;

                  —

                  activitățile de cooperare care pot contribui la restabilirea democrației și la ameliorarea guvernanței pot continua, cu excepția unor circumstanțe cu totul excepționale;

                  —

                  punerea în aplicare a măsurilor de însoțire în ceea ce privește reforma zahărului pentru anul 2006 poate continua. Acordul de finanțare a fost semnat, la nivel tehnic, de către Fiji la 19 iunie 2007. Trebuie menționat că acordul de finanțare include o clauză de suspendare;

                  —

                  pot continua pregătirile și potențiala semnare a programului indicativ multianual pentru măsurile de însoțire în ceea ce privește reforma zahărului pentru perioada 2011-2013;

                  —

                  finalizarea, semnarea la nivel tehnic și punerea în aplicare a documentului de strategie națională și a programului indicativ național pentru cel de al 10-lea FED, cu un pachet financiar indicativ, precum și cu posibila alocare a unei tranșe stimulative de până la 25 % din această sumă, se vor supune condiției respectării angajamentelor asumate cu privire la drepturile omului și la statul de drept, în special: faptul că guvernul interimar susține Constituția, că independența justiției este respectată pe deplin și că reglementările de urgență publică, reintroduse la 6 septembrie 2007, sunt eliminate de îndată ce acest lucru va fi posibil, că toate acuzațiile privind încălcarea drepturilor omului sunt investigate sau gestionate în conformitate cu diversele proceduri și foruri prevăzute de legislația fijiană și că guvernul interimar va face tot ce îi stă în putință ca să împiedice agențiile de securitate să dea declarații menite să intimideze;

                  —

                  cota de zahăr pentru anul 2007 este zero;

                  —

                  disponibilitatea cotei de zahăr pentru anul 2008 a fost condiționată de dovedirea pregătirii la timp și în mod credibil a alegerilor, în conformitate cu angajamentele convenite, în special în ceea ce privește recensământul, reorganizarea limitelor circumscripțiilor electorale și reforma electorală în conformitate cu Constituția, luarea de măsuri pentru a asigura funcționarea Biroului Electoral, inclusiv numirea unui supraveghetor al alegerilor până la 30 septembrie 2007, în conformitate cu Constituția. Această cotă de zahăr pentru 2008 s-a pierdut la 31 decembrie 2009;

                  —

                  cota de zahăr pentru anul 2009 a fost anulată în luna mai 2009 din cauza faptului că guvernul interimar a decis amânarea alegerilor generale până în septembrie 2014;

                  —

                  cota pentru 2010 a fost anulată înainte de 1 mai 2010, întrucât nu s-a înregistrat niciun progres în ceea ce privește continuarea procesului democratic; cu toate acestea, dată fiind situația critică din sectorul zahărului, o parte din suma alocată a fost pusă deoparte pentru asistență directă oferită populației direct dependente de producția de zahăr, în vederea reducerii consecințelor sociale negative. Aceste fonduri sunt gestionate în mod centralizat de Delegația UE la Suva și nu sunt distribuite prin intermediul guvernului;

                  —

                  disponibilitatea alocării orientative în cadrul programului indicativ multianual pentru măsurile de însoțire pentru țările semnatare ale fostului Protocol privind zahărul 2011-2013 va fi condiționată de un acord în cadrul procesului de consultare; în lipsa unui astfel de acord, pentru finanțare în cadrul acestei alocări se vor lua în considerare doar măsurile menite să atenueze consecințele sociale;

                  —

                  s-ar putea lua în considerare furnizarea de sprijin specific pentru pregătirea și punerea în aplicare a angajamentelor-cheie, în special în sprijinirea pregătirii și/sau organizării alegerilor;

                  —

                  cooperarea regională și participarea Fiji în cadrul acesteia nu sunt afectate.

            Monitorizarea acestor angajamente se va face în conformitate cu condițiile prevăzute în anexa la prezenta scrisoare referitoare la dialogul periodic, cooperarea efectivă cu misiunile de evaluare și monitorizare și raportările.
      Mai mult, UE se așteaptă ca Fiji să coopereze pe deplin cu Forumul Insulelor din Pacific în privința punerii în aplicare a recomandărilor Grupului persoanelor eminente, susținute de Forumul miniștrilor afacerilor externe la reuniunea de la Vanuatu din 16 martie 2007.
      UE va continua să urmărească îndeaproape situația din Fiji. În temeiul articolului 8 din Acordul de parteneriat ACP-UE, se va menține un dialog politic intensificat cu Fiji pentru a se asigura respectarea drepturilor omului, reinstaurarea democrației și respectarea statului de drept până când ambele părți vor conveni că acest caracter intensificat al dialogului și-a atins scopurile.
      În cazul în care punerea în aplicare a angajamentelor luate de guvernul interimar este încetinită, oprită sau regresează, UE își rezervă dreptul de a adapta măsurile corespunzătoare.
      UE subliniază faptul că privilegiile Fiji în cadrul cooperării cu UE depind de respectarea elementelor esențiale ale Acordului de parteneriat ACP-UE și a principiilor prevăzute în Instrumentul de cooperare pentru dezvoltare. Pentru ca UE să fie convinsă de faptul că guvernul interimar este întru totul pregătit să-și respecte angajamentele, este esențială realizarea de progrese rapide și substanțiale în vederea îndeplinirii angajamentelor convenite.
      Cu deosebită considerație,
      Întocmită la Bruxelles,

            Pentru Consiliul Uniunii Europene

            Pentru Comisia Europeană

         ANEXĂ LA ANEXĂ

            ANGAJAMENTE CONVENITE CU REPUBLICA FIJI

         A.   Respectarea principiilor democratice

         Angajamentul nr. 1
         Vor avea loc alegeri parlamentare libere și corecte în termen de 24 de luni începând cu 1 martie 2007, sub rezerva concluziilor rezultate în urma evaluării ce va fi efectuată de auditorii independenți numiți de Secretariatul Forumului Insulelor din Pacific. Procesele premergătoare organizării alegerilor vor fi monitorizate, adaptate și revizuite în comun, în funcție de necesități, în baza unor criterii stabilite de comun acord. Aceasta înseamnă, în special, următoarele:

                     —

                     până la 30 iunie 2007, guvernul interimar va adopta un calendar cu date de finalizare a diverselor acțiuni ce trebuie întreprinse pentru pregătirea noilor alegeri parlamentare;

                     —

                     acest calendar va preciza perioada în care vor avea loc recensământul, reorganizarea limitelor circumscripțiilor electorale și reforma electorală;

                     —

                     stabilirea limitelor circumscripțiilor electorale și reforma electorală se vor efectua în conformitate cu Constituția;

                     —

                     se vor lua măsuri pentru a asigura funcționarea Biroului Electoral, inclusiv numirea unui supraveghetor al alegerilor până la 30 septembrie 2007, în conformitate cu Constituția;

                     —

                     numirea vicepreședintelui se va face în conformitate cu Constituția.

               Angajamentul nr. 2
         Atunci când adoptă inițiative politice și modificări de importanță majoră în domenii precum cel legislativ, fiscal și altele, guvernul interimar va ține seama de consultările cu societatea civilă și cu alte părți interesate relevante.
         B.   Statul de drept

         Angajamentul nr. 1
         Guvernul interimar va face tot ce îi stă în putință pentru a împiedica declarații ale agențiilor de securitate menite să intimideze.
         Angajamentul nr. 2
         Guvernul interimar susține Constituția din 1997 și garantează funcționarea normală și independentă a instituțiilor constituționale, precum Comisia drepturilor omului din Fiji, Comisia pentru funcțiile publice și Comisia pentru funcțiile publice constituționale. Independența substanțială și funcționarea Marelui Consiliu al Șefilor (Great Council of Chiefs) va fi menținută.
         Angajamentul nr. 3
         Independența justiției este respectată pe deplin, justiției i se permite să acționeze liber, iar hotărârile sale sunt respectate de toate părțile în cauză și, în special:

                     —

                     guvernul interimar se angajează să numească membrii tribunalului în temeiul articolului 138 alineatul (3) din Constituție până la 15 iulie 2007;

                     —

                     orice numire și/sau demitere a unui judecător va fi efectuată pe viitor cu respectarea strictă a dispozițiilor constituționale și a normelor procedurale;

                     —

                     nu va exista nicio situație, de nicio natură, de amestec al armatei și al poliției sau al guvernului interimar în funcționarea justiției, inclusiv în ceea ce privește respectul deplin pentru profesia juridică.

               Angajamentul nr. 4
         Toate procedurile penale legate de acte de corupție se desfășoară prin intermediul căilor juridice adecvate, iar orice alt tip de organisme care ar putea fi înființate pentru a investiga cazurile presupuse de corupție vor funcționa în limitele constituționale.
         C.   Drepturile omului și libertățile fundamentale

         Angajamentul nr. 1
         Guvernul interimar va lua toate măsurile necesare pentru a facilita investigarea tuturor acuzațiilor de încălcare a drepturilor omului și acestea vor fi tratate în conformitate cu diversele proceduri și în cadrul forurilor prevăzute de legislația fijiană.
         Angajamentul nr. 2
         Guvernul interimar va abroga regulamentele din mai 2007 privind instituirea stării de urgență, sub rezerva unor amenințări la adresa securității naționale, a siguranței și a ordinii publice.
         Angajamentul nr. 3
         Guvernul interimar se angajează să asigure funcționarea Comisiei drepturilor omului din Fiji în deplină independență și în conformitate cu Constituția.
         Angajamentul nr. 4
         Libertatea de expresie și libertatea presei, în toate formele, sunt pe deplin respectate, astfel cum prevede Constituția.
         D.   Urmărirea respectării angajamentelor

         Angajamentul nr. 1
         Guvernul interimar se angajează să păstreze un dialog periodic în vederea verificării progreselor realizate și acordă acces deplin reprezentanților și autorităților UE și ale Comisiei Europene la informațiile privind toate chestiunile legate de drepturile omului, de restabilirea pașnică a democrației și a statului de drept în Fiji.
         Angajamentul nr. 2
         Guvernul interimar cooperează pe deplin cu orice misiune a UE pentru evaluarea și monitorizarea progreselor.
         Angajamentul nr. 3
         Guvernul interimar transmite rapoarte privind progresele înregistrate o dată la trei luni, începând cu 30 iunie 2007, privind elementele esențiale ale Acordului de la Cotonou și angajamentele asumate.
         Se ia notă de faptul că anumite chestiuni pot fi rezolvate în mod eficace doar printr-o abordare pragmatică, cu recunoașterea realităților din prezent și punerea accentului pe viitor.


title: Decizia (UE, Euratom) 2016/2049 a Consiliului din 21 noiembrie 2016 de numire a unui membru, propus de Regatul Țărilor de Jos, în cadrul Comitetului Economic și Social European

text:
               24.11.2016

               RO

               Jurnalul Oficial al Uniunii Europene

               L 318/12

         DECIZIA (UE, Euratom) 2016/2049 A CONSILIULUI
   din 21 noiembrie 2016
   de numire a unui membru, propus de Regatul Țărilor de Jos, în cadrul Comitetului Economic și Social European
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 302,
   având în vedere Tratatul de instituire a Comunității Europene a Energiei Atomice, în special articolul 106a,
   având în vedere propunerea Guvernului Țărilor de Jos,
   având în vedere avizul Comisiei Europene,
   întrucât:

               (1)

               La 18 septembrie 2015 și la 1 octombrie 2015, Consiliul a adoptat Deciziile (UE, Euratom) 2015/1600 (1) și (UE, Euratom) 2015/1790 (2) de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020.

               (2)

               Un loc de membru în cadrul Comitetului Economic și Social European a devenit vacant ca urmare a încheierii mandatului doamnei Melanie Irmgard BOUWKNEGT,

         ADOPTĂ PREZENTA DECIZIE:
   Articolul 1
   Doamna Hester HOUWING, Policy Adviser at the Christian Trade Union Federation (CNV), este numită în calitatea de membru în cadrul Comitetului Economic și Social European pentru durata rămasă a mandatului actual, care se încheie la 20 septembrie 2020.
   Articolul 2
   Prezenta decizie intră în vigoare la data adoptării.

      Adoptată la Bruxelles, 21 noiembrie 2016.

            Pentru Consiliu

            Președintele

         P. PLAVČAN

      (1)  Decizia (UE, Euratom) 2015/1600 a Consiliului din 18 septembrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 248, 24.9.2015, p. 53).

      (2)  Decizia (UE, Euratom) 2015/1790 a Consiliului din 1 octombrie 2015 de numire a membrilor în cadrul Comitetului Economic și Social European pentru perioada 21 septembrie 2015-20 septembrie 2020 (JO L 260, 7.10.2015, p. 23).


title: Decizia Comisiei din 23 decembrie 2005 de înființare a unui grup la nivel înalt pentru competitivitate, energie și mediu

text:
Anunţ juridic important

|

32006D0077

Official Journal L 036 , 08/02/2006 P. 0043 - 0044 Official Journal L 118 , 08/05/2007 P. 0133 - 0134

		20051223Decizia Comisieidin 23 decembrie 2005de înființare a unui grup la nivel înalt pentru competitivitate, energie și mediu(2006/77/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,întrucât:(1) Articolul 2 din Tratatul de instituire a Comunității Europene a încredințat Comunității și statelor membre sarcina de a promova o dezvoltare armonioasă, echilibrată și durabilă a activităților economice, un nivel înalt al ocupării forței de muncă și al protecției sociale, egalitatea între femei și bărbați, o creștere durabilă și neinflaționistă, un înalt nivel de competitivitate și convergență a performanțelor economice, un înalt nivel de protecție și de îmbunătățire a calității mediului, creșterea nivelului de trai și a calității vieții, coeziunea economică și socială și solidaritatea între statele membre.(2) În conformitate cu comunicarea Comisiei intitulată "Punerea în aplicare a programului comunitar de la Lisabona: un cadru politic pentru consolidarea industriei prelucrătoare a Uniunii Europene – spre o abordare mai integrată a politicii industriale" [1], Comisia a anunțat intenția de a solicita avizul unui grup la nivel înalt pentru competitivitate, energie și mediu, în special privind industriile de produse de bază și intermediare.(3) Grupul la nivel înalt ar trebui să participe la examinarea legăturilor dintre politicile în domeniile industrial, energetic și de mediu și la asigurarea coerenței inițiativelor individuale, îmbunătățind totodată atât durabilitatea cât și competitivitatea; de asemenea, grupul la nivel înalt ar trebui să contribuie, prin participarea echilibrată a factorilor interesați relevanți la crearea unui cadru de reglementare stabil și previzibil în care să se regăsească competitivitatea, energia și mediul, în special prin valorificarea contribuției cercetărilor în domeniu.(4) Grupul la nivel înalt ar trebui să reunească reprezentanți ai Comisiei, statelor membre, Parlamentului European și ai factorilor interesați relevanți, în special din industrie și din societatea civilă, inter alia, reprezentanți ai consumatorilor, ai sindicatelor, ai organizațiilor nonguvernamentale și ai mediilor de cercetare/academice.(5) Prin urmare, este necesar să se înființeze grupul la nivel înalt pentru competitivitate, energie și mediu și să se precizeze termenii de referință și structura acestuia,DECIDE:Articolul 1Se înființează de către Comisie un grup la nivel înalt, denumit în continuare "grupul".Articolul 2MandatulMandatul grupului constă în a aborda subiecte în care politicile privind competitivitatea, energia și mediul sunt interdependente. Durata mandatului este de doi ani și poate fi prelungită prin decizie a Comisiei.Grupul acordă consiliere factorilor de decizie politică de la nivel comunitar și național, precum și organizațiilor industriale și celor din societatea civilă, în forma cea mai adecvată.Articolul 3Alcătuirea – numirea(1) Membrii grupului sunt numiți de către Comisie din rândul unor personalități de nivel înalt, dispunând de competență și responsabilități în domeniile industriei, energiei și mediului.(2) Grupul se compune din cel mult 28 de membri.(3) Se aplică următoarea dispoziție:- membrii sunt desemnați în nume personal, pe baza competențelor lor. Fiecare membru al grupului desemnează un reprezentant personal pentru un subgrup pregătitor, denumit în continuare subgrup "șerpaș";- membrii grupului rămân în funcție până în momentul în care demisionează, sunt înlocuiți sau li se încheie mandatul;- membrii care nu mai sunt în măsură să contribuie eficient la deliberările grupului, care demisionează sau care nu îndeplinesc condițiile prevăzute la alineatul (1) din prezentul articol sau la articolul 287 din Tratatul de instituire a Comunității Europene pot fi înlocuiți pentru perioada de mandat rămasă;- numele membrilor numiți individual se publică pe situl Internet al DG Întreprinderi și Industrie și/sau în Jurnalul Oficial al Uniunii Europene, seria C. Numele membrilor sunt colectate, prelucrate și publicate în conformitate cu dispozițiile Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date [2].Articolul 4Funcționarea(1) Grupul este prezidat de către Comisie.(2) Subgrupul "șerpaș" pregătește discuțiile, documentele de poziție și documentele de consiliere pentru acțiunile și/sau măsurile politice care urmează să fie aprobate de grup; acesta activează în legătură strânsă cu serviciile Comisiei.(3) Grupul solicită participarea experților și a factorilor interesați prin înțelegeri ad hocși poate înființa un număr limitat de grupuri ad hoc pentru a examina subiecte specifice în limita termenilor de referință stabiliți de grup; grupurile ad hoc se dizolvă imediat ce își încheie misiunea.(4) Comisia poate cere unor experți sau observatori cu competență specifică într-un subiect aflat pe agenda de lucru să participe la deliberările grupului sau ale grupurilor ad hoc, în cazul în care participarea acestora este utilă și/sau necesară.(5) Informațiile confidențiale obținute prin participarea la procesul de deliberare în cadrul grupului sau în cadrul grupurilor ad hoc nu ar trebui divulgate.(6) Grupul, subgrupul "șerpaș" și grupurile ad hoc se reunesc în mod normal la sediile Comisiei în conformitate cu procedurile și programul stabilit de aceasta. Comisia furnizează serviciile de secretariat.(7) Grupul decide asupra subiectelor care urmează să fie incluse pe agenda discuțiilor.(8) Comisia poate publica, în limba originală a documentului în cauză, orice rezumat, concluzii sau concluzii parțiale sau document de lucru al grupului.Articolul 5Cheltuielile aferente reuniunilor de lucruComisia rambursează cheltuielile de călătorie și diurna membrilor, ale "șerpașilor", ale experților și ale observatorilor legate de activitățile grupului în conformitate cu dispozițiile în vigoare ale Comisiei. Membrii grupului, ai subgrupului "șerpaș" și ai grupurilor ad hoc nu sunt remunerați pentru activitatea lor.Cheltuielile aferente reuniunilor de lucru se rambursează în limita alocărilor prevăzute pentru departamentul în cauză în cadrul procedurilor anuale de alocare a resurselor.Articolul 6Intrarea în vigoarePrezenta decizie intră în vigoare la data publicării în Jurnalul Oficial al Uniunii Europene.Adoptată la Bruxelles, 23 decembrie 2005.Pentru ComisieGünter VerheugenVicepreședinte[1] COM(2005) 474 final din 5.10.2005.[2] JO L 8, 12.1.2001, p. 1.--------------------------------------------------


title: Decizia 2007/73/CE a Comisiei din 20 decembrie 2006

text:
               6.2.2007

               RO

               Jurnalul Oficial al Uniunii Europene

               L 32/23

      DECIZIA 2007/73/CE A COMISIEI

   din 20 decembrie 2006
   Acest act, nefiind un act normativ de aplicare generală, nu va face obiectul unei publicări în ediţia specială a JO


title: Decizia (UE) 2016/1584 a Parlamentului European din 28 aprilie 2016 privind închiderea conturilor întreprinderii comune Clean Sky pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/394

         DECIZIA (UE) 2016/1584 A PARLAMENTULUI EUROPEAN
   din 28 aprilie 2016
   privind închiderea conturilor întreprinderii comune Clean Sky pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale întreprinderii comune Clean Sky pentru exercițiul financiar 2014,

               —

               având în vedere Raportul Curții de Conturi privind conturile anuale ale întreprinderii comune Clean Sky pentru exercițiul financiar 2014, însoțit de răspunsurile întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2014 (05587/2016 – C8-0054/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (CE) nr. 71/2008 al Consiliului din 20 decembrie 2007 privind înființarea întreprinderii comune Clean Sky (4),

               —

               având în vedere Regulamentul (UE) nr. 558/2014 al Consiliului din 6 mai 2014 privind înființarea întreprinderii comune Clean Sky 2 (5), în special articolul 1 alineatul (2) și articolul 12,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (6),

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (7),

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0094/2016),

               1.

               aprobă închiderea conturilor întreprinderii comune Clean Sky pentru exercițiul financiar 2014;

               2.

               încredințează președintelui sarcina de a transmite prezenta decizie directorului executiv al întreprinderii comune Clean Sky 2, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 422, 17.12.2015, p. 17.

      (2)  JO C 422, 17.12.2015, p. 19.

      (3)  JO L 298, 26.10.2012, p. 1.

      (4)  JO L 30, 4.2.2008, p. 1.

      (5)  JO L 169, 7.6.2014, p. 77.

      (6)  JO L 357, 31.12.2002, p. 72.

      (7)  JO L 38, 7.2.2014, p. 2.


title: Decizia (UE) 2015/945 a Consiliului din 15 iunie 2015 de numire a unui supleant german în cadrul Comitetului Regiunilor

text:
               19.6.2015

               RO

               Jurnalul Oficial al Uniunii Europene

               L 154/12

         DECIZIA (UE) 2015/945 A CONSILIULUI
   din 15 iunie 2015
   de numire a unui supleant german în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului german,
   întrucât:

               (1)

               La 26 ianuarie și la 5 februarie 2015, Consiliul a adoptat Deciziile (UE) 2015/116 (1) și (UE) 2015/190 (2) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un post de supleant în cadrul Comitetului Regiunilor a devenit vacant ca urmare a încheierii mandatului doamnei Helma OROSZ,

         ADOPTĂ PREZENTA DECIZIE:
   Articolul 1
   Se numește în calitate de supleant în cadrul Comitetului Regiunilor pentru durata rămasă a mandatului, respectiv până la 25 ianuarie 2020:

               —

               domnul Marcel PHILIPP, Oberbürgermeister der Stadt Aachen.

         Articolul 2
   Prezenta decizie intră în vigoare la data adoptării.

      Adoptată la Luxemburg, 15 iunie 2015.

            Pentru Consiliu

            Președintele

         K. GERHARDS

      (1)  JO L 20, 27.1.2015, p. 42.

      (2)  JO L 31, 7.2.2015, p. 25.